*Proiect*

|  |
| --- |
| **GUVERNUL REPUBLICII MOLDOVA****H O T Ă R Â R E nr**. **\_\_\_\_****din \_\_\_\_\_\_\_\_\_\_\_\_\_\_\_\_\_\_ 2022****Chișinău** |

**Pentru aprobarea Regulamentului privind**

**acordarea subvențiilor pentru dezvoltarea locală prin implementarea**

**Programului LEADER**

În temeiul articolului 17 Prioritatea III litera f), articolului 23 alineatul (11) litera d) și alineatul (12) din Legea nr. 276/2016 cu privire la principiile de subvenționare în dezvoltarea agriculturii și mediului rural (Monitorul Oficial al Republicii Moldova, 2017, Nr. 67-71, art. 93), cu modificările ulterioare, Guvernul HOTĂRĂȘTE:

1. Se aprobă Regulamentul privind acordarea subvențiilor pentru dezvoltarea locală prin implementarea Programului LEADER, conform anexei.
2. Alocarea anuală a mijloacelor financiare din Fondul național de dezvoltare a agriculturii și mediului rural pentru finanțarea proiectelor de dezvoltare locală prin implementarea Programului LEADER constituie 5 % din valoarea totală a acestuia.
3. Controlul asupra executării prezentei hotărâri se pune în sarcina Ministerului Agriculturii și Industriei Alimentare.
4. Prezenta hotărâre intră în vigoare la data publicării.

**Prim-ministru NATALIA GAVRILIȚA**

Contrasemnează:

Ministrul agriculturii

 și industriei alimentare Viorel Gherciu

Ministrul finanțelor Dumitru Budianschi

Anexă

la Hotărârea Guvernului nr. \_\_\_\_\_

din \_\_\_\_\_\_\_\_\_\_\_\_\_\_\_\_\_\_\_\_ 2022

**REGULAMENT**

**privind acordarea subvențiilor pentru dezvoltarea locală prin implementarea**

**Programului LEADER**

**Capitolul I**

**DISPOZIȚII GENERALE**

1. Regulamentul privind acordarea subvențiilor pentru dezvoltarea locală prin implementarea Programului LEADER *(în continuare – Regulament)* stabilește condițiile și procedura de verificare, examinare, selectare, aprobare și acordare a subvențiilor, implementare, și monitorizare a măsurilor de sprijin financiar:
2. Măsura nr. 1. Sprijin pentru funcționarea Grupurilor de Acțiune Locală;
3. Măsura nr. 2. Susținerea implementării Strategiilor de Dezvoltare Locală.
4. Prin alocarea mijloacelor financiare din Fondul național de dezvoltare a agriculturii și mediului rural (în continuare - FNDAMR) pentru măsurile specificate la pct. 1 se urmărește atingerea următoarele obiective:
5. dezvoltarea economică a teritoriului grupului de acțiune locală, în baza dezvoltării parteneriatelor și implementării strategiilor de dezvoltare locală;
6. consolidarea capacităților și abilităților reprezentanților sectoarelor public, antreprenorial și civic din zonele rurale, pentru realizarea proceselor de dezvoltare locală și implementarea proiectelor;
7. îmbunătățirea condițiilor de viață și bunăstare a populației din mediul rural;
8. crearea noilor oportunități durabile de câștig;
9. menținerea și crearea locurilor de muncă;
10. diversificarea activităților economice.
11. În sensul prezentului Regulament se utilizează noțiunile definite în Legea nr. 276/2016 cu privire la principiile de subvenționare în dezvoltarea agriculturii și mediului rural, Legea nr. 50/2021 cu privire la grupurile de acțiune locală, precum și următoarele noțiuni:
12. *beneficiar:*
13. grup de acțiune locală (*în continuare – GAL*), a cărui cerere de solicitare a subvenției a fost selectată și aprobată de Comisia Ministerului Agriculturii și Industriei Alimentare, pentru a fi finanțată de către Agenția de Intervenție și Plăți pentru Agricultură.
14. solicitantul subvenției, altul decît GAL-ul,a cărui cerere a fost selectată de GAL și aprobată spre finanțare de Agenția de Intervenție și Plăți pentru Agricultură;
15. *cofinanțare* – asigurare din partea solicitantului a surselor proprii (costuri eligibile și neeligibile) necesare realizării proiectelor de dezvoltare rurală. Cofinanțarea poate fi asigurată prin: mijloace bănești proprii, credite bancare, împrumuturi;
16. *plan operațional* – totalitatea obiectivelor, indicatorilor și costurilor estimative a resurselor financiare și nonfinanciare necesare pentru implementarea măsurilor prevăzute în strategia de dezvoltare locală a GAL-ului, ce urmează a fi implementate într-o perioadă de doi ani calendaristici.
17. *solicitant:*
18. grup de acțiune locală, care depune o cerere la Ministerul Agriculturii și Industriei Alimentare de solicitare a subvenției din Fondul național de dezvoltare a agriculturii și mediului rural;
19. persoana juridică sau fizică care desfășoară activitate într-o localitatea rurală din teritoriul GAL-ului sau o unitate administrativ-teritorială de nivelul întâi, inclusiv oraşele cu o populaţie de pînă la 10 000 de locuitori din componența GAL-ului, care depune o cerere de solicitare a subvenției, conform măsurilor de sprijin corespunzătoare în cadrul GAL-ului.
20. *subvenție –* sprijin financiar nerambursabil şi neimpozabil, acordat din Fondul naţional de dezvoltare a agriculturii şi mediului rural pentru măsurile prevăzute de prezentul Regulament.

1. În procesul de implementare a Programului LEADER se va ține cont de principiile Programului LEADER, conform art. 7 din Legea nr. 50/2021 cu privire la grupurile de acțiune locală.

**CAPITOLUL II**

**SELECTAREA GRUPURILOR DE ACȚIUNE LOCALĂ ȘI APROBAREA STRATEGIILOR DE DEZVOLTARE LOCALĂ PENTRU FINANȚARE**

**Secțiunea 1**

**Procedura de lansare a apelului de depunere a cererilor de către GAL**

1. Apelul de depunere a cererilor pentru selectarea GAL-urilor și aprobare a strategiilor de dezvoltare locală pentru finanțare se anunță prin ordinul Ministerului Agriculturii și Industriei Alimentare (*în continuare – organul central de specialitate*).
2. Apelul se efectuează în perioada lunilor ianuarie - martie, o dată la doi ani.
3. Perioada de depunere a cererilor în cadrul unui apel nu poate fi mai mica de 30 zile și mai mare de 40 zile.
4. Ordinul privind lansarea apelului de depunere a cererilor pentru selectarea GAL-urilor și aprobarea strategiilor de dezvoltare locală pentru finanțare se publică pe paginile web ale organului central de specialitate și Agenției de Intervenție și Plăți pentru Agricultură (*în continuare –Agenție*).

**Secțiunea 2**

**Procedura de depunere a cererilor pentru** **selectarea GAL-urilor și aprobarea**

**strategiilor de dezvoltare locală pentru finanțare**

1. Cererea de selectare a GAL-ului și aprobare a strategiei de dezvoltare locală pentru finanțare (*în continuare – cerere*) se depune de către directorul executiv al GAL-ului sau alt reprezentant legal.
2. Cererea, conform modelului aprobat prin ordinul organului central de specialitate, se depune împreună cu următoarele documente:
3. copia Strategiei de Dezvoltare Locală (*în continuare – SDL*);
4. copia planului operațional, pentru care se solicită finanțare, elaborat pentru o perioadă de 2 ani;
5. copia procesului-verbal al ședinței adunării generale a GAL-ului, la care a fost aprobat planul operațional;
6. copia din registrul membrilor GAL-ului;
7. lista membrilor GAL;
8. după caz, împuternicirea reprezentantului;
9. declarația privind veridicitatea documentelor prezentate;
10. certificat privind confirmarea contului bancar;
11. copia contractelor de muncă pentru angajații în organul executiv al GAL-ului.
12. Documentele menționate la pct. 10 se depun fie în format electronic, semnat electronic, fie pe suport de hârtie, în două exemplare, șnuruite, sigilate, numerotate și aplicată mențiunea ”conform originalului” pe fiecare pagină a documentelor în copie, la sediul organului central de specialitate.
13. Cererea depusă după împlinirea termenului stabilit în apel se respinge ca tardivă.
14. Organul central de specialitate efectuează o verificare privind prezența documentelor, conform punctului 10, în baza fișei de verificare, modelul căreia se aprobă prin ordinul organului central de specialitate.
15. Dosarele verificate se transmit Comisiei de selectare și aprobare, în baza unui raport centralizator.

**Secțiunea 3**

**Procedura de selectare a grupului de acțiune locală**

1. Selectarea GAL-urilor se efectuează de către Comisia de selectare și aprobare (*în continuare – Comisie*), instituită de către organul central de specialitate.
2. Comisia este formată din șapte membri: trei reprezentanți ai organului central de specialitate și câte un reprezentant al Agenției, Rețelei Naționale LEADER, Rețelei de Dezvoltare a Comunităților Rurale, Congresului Autorităților Locale din Moldova. Suplimentar, în procesul de selectare și aprobare, după caz, pot fi atrași și alți experți în domeniu.
3. Componența nominală a Comisiei, precum și regulamentul de funcționare a Comisiei se aprobă prin ordinul organului central de specialitate.
4. Selectarea GAL-urilor se efectuează prin acordarea punctajului, atribuit în baza criteriilor de selectare, conform Fișei de selectare, aprobată prin ordinul organului central de specialitate.
5. Pentru selectarea GAL-urilor se utilizează următoarele grupe de criterii de selectare:
6. Teritoriul și parteneriatul GAL-ului – maximum 30 puncte:
7. numărul unităților administrativ-teritoriale membre ale GAL-ului;
8. numărul populației în cadrul GAL-ului;
9. prezența tinerilor în GAL;
10. prezența femeilor în GAL;
11. prezența organizațiilor ce reprezintă interesele grupurilor social-vulnerabile/minorităților etnice locale/de mediu/sectorul economic.
12. Capacitatea GAL-ului de implementare a SDL – maximum 20 puncte:
13. GAL posedă personal angajat;
14. experiența angajaților;
15. cooperarea GAL-ului.
16. Dacă GAL-ul a obținut mai puțin de 25 puncte cumulativ pentru ambele grupe de criterii, cererea acestuia se respinge.
17. Rezultatele selectării GAL-urilor se consemnează într-un proces-verbal.
18. GAL-urile care nu au fost selectate vor putea depune o nouă cerere la următorul apel.

**Secțiunea 4**

**Procedura de examinare și aprobare a Strategiei de dezvoltare locală pentru finanțare**

1. Examinarea și aprobarea SDL pentru finanțare se efectuează pentru GAL-urile selectate în conformitate cu secțiunea 3.
2. Comisia examinează și aprobă SDL pentru finanțare în baza următoarelor criterii:
3. evaluarea teritoriului și nevoilor GAL-ului;
4. SDL conține măsuri pentru atingerea obiectivelor;
5. caracterul integrat al SDL;
6. caracterul participativ în elaborarea SDL;
7. caracter inovativ al SDL;
8. prezența elementelor de monitorizare și evaluare în SDL;
9. planul de comunicare;
10. SDL conține măsuri de cooperare;
11. SDL conține măsuri pentru fermierii mici;
12. SDL conține măsuri pentru tineri;
13. SDL integrează probleme de mediu.
14. Comisia, în temeiul Fișei de examinare și aprobare a SDL pentru finanțare, aprobată prin ordinul organului central de specialitate, atribuie minimum 25 puncte și maximum 50 puncte.
15. Punctajul final al selectării GAL-urilor și aprobării SDL pentru finanțare, se consideră punctajul cumulativ obținut conform pct. 19 și 24 din prezentul Regulament, care va constitui minimum 50 puncte.
16. Comisia aprobă mijloacele financiare pentru fiecare an calendaristic, conform punctajului obținut, dar nu mai mult decât a solicitat GAL-ul în conformitate cu planul operațional, care prevede activități ce se vor desfășura într-o perioadă de 2 ani, în următoarele proporții:
17. pentru 50 – 66 puncte –până la 2,0 mln lei;
18. pentru 67 – 83 puncte – până la 2,5 mln lei;
19. pentru 84 – 100 puncte – până la 3,0 mln lei.
20. Mijloacele financiare aprobate conform pct. 27 se distribuie proporțional pentru fiecare an calendaristic, în conformitate cu următoarele măsuri:
21. Măsura nr. 1. Sprijin pentru funcționarea GAL-ului - 20%;
22. Măsura nr. 2. Susținerea implementării SDL - 80%.
23. Comisia consemnează rezultatele într-un proces-verbal, care conține raportul generalizator, elaborat și semnat în termen de 5 zile lucrătoare de la data organizării ședinței.
24. Punctajul obținut se înscrie într-un raport generalizator în ordine descrescătoare, modelul căruia se aprobă prin ordinul organului central de specialitate.
25. Procesele-verbale ale Comisiei servesc drept temei pentru emiterea deciziei privind selectarea GAL-urilor și aprobarea SDL pentru finanțare.
26. Organul central de specialitate emite decizia privind selectarea GAL-urilor și aprobarea SDL pentru finanțare și le transmite Agenției, însoțite de un exemplar al dosarului pe suport de hârtie sau în format electronic.
27. Lista GAL-urilor selectate și SDL aprobate pentru finanțare se publică pe pagina web a organului central de specialitate.
28. Decizia organului central de specialitate își produce efectul pentru o perioadă de doi ani calendaristici consecutivi.
29. Decizia organului central de specialitate se consideră act administrativ și poate fi contestată în condițiile stabilite de Codul administrativ al Republicii Moldova.

**CAPITOLUL III**

**CONDIȚII DE ACORDARE A SPRIJINULUI FINANCIAR**

**PENTRU MĂSURA nr. 1. SPRIJIN PENTRU FUNCȚIONAREA**

**GRUPURILOR DE ACȚIUNE LOCALĂ**

1. Costurile eligibile pentru Măsura nr. 1 sunt:
2. salariile angajaților, contribuțiile de asigurări sociale și primele de asigurare obligatorie de asistență medicală;
3. servicii în domeniul: IT, auditor, consultanță juridică, instruire, servicii de curățenie, transport;
4. închirierea oficiului GAL, inclusiv reparații curente sau capitale și întreținerea altor spații pentru desfășurarea evenimentelor/instruirilor;
5. servicii comunale;
6. cheltuieli de energie electrică și gaze naturale;
7. echipament de birou strict legat de implementarea SDL: mobilă pentru oficiu, calculatoare și accesorii, imprimante, scanare, aparate de telefon;
8. birotică, consumabile de birou;
9. servicii de publicitate și/sau tipografice;
10. servicii poștale, telefonie și internet;
11. cheltuieli de deplasare;
12. cheltuieli legate de participarea la expoziții/târguri/evenimente agricole și nonagricole.
13. Mijloacele financiare pentru Măsura nr. 1 se acordă în proporție de 100% din costurile aprobate, conform pct. 28, subpct. 1), în trei tranșe pentru doi ani consecutivi.
14. Prima tranșă, în mărime de 50% din valoarea mijloacelor financiare aprobate, se acordă în avans;
15. A doua tranșă, în mărime de 30% din valoarea mijloacelor financiare aprobate, se acordă în baza solicitării de mijloace financiare cu anexarea documentelor confirmative privind utilizarea mijloacelor financiare acordate în prima tranșă. Cererea pentru a doua tranșă se depune doar în cazul în care în contul bancar al GAL-ului rămân mai puțin de 5% din suma acordată în prima tranșă;
16. A treia tranșă, în mărime de 20% din valoarea mijloacelor financiare aprobate, se acordă în baza solicitării de mijloace financiare cu anexarea documentelor confirmative privind utilizarea mijloacelor financiare acordate în tranșa a doua.
17. În termen de până la 20 ianuarie și 20 iulie a perioadei următoare de raportare, GAL-ul prezintă Agenției, în format electronic sau pe suport de hârtie, raportul privind utilizarea mijloacelor financiare acordate și documente confirmative ce justifică cheltuielile, după caz:
18. copia documentelor aferente procesului de achiziție;
19. copia contractelor privind achiziționarea bunurilor, serviciilor sau lucrărilor;
20. copia contractelor de locațiune/comodat;
21. copia actelor de predare-primire a serviciului cu specificarea denumirii serviciului, cantității/numărului, prețului unitar, perioadei, devizul de cheltuieli;
22. copia facturilor fiscale privind livrarea bunurilor, serviciilor sau lucrărilor;
23. copia ordinelor de plată pentru bunurile, serviciile sau lucrările livrate;
24. copia contractelor individuale de muncă cu angajații GAL, inclusiv a acordurilor adiționale la acestea, după caz;
25. copia contractelor de prestări servicii;
26. copia fișelor de post ale funcțiilor angajaților GAL;
27. copia borderoului de calcul a salariilor și tabelele de pontaj;
28. rapoartele narative și financiare;
29. procese verbale ale ședințelor GAL, inclusiv agende și liste de participanți;
30. extrase bancare;
31. ordine și decizii interne;
32. bilete de călătorie/chitanțe pentru cazare.

**CAPITOLUL IV**

**CONDIȚII DE ACORDARE A SPRIJINULUI FINANCIAR**

**PENTRU MĂSURA NR. 2. SUSȚINEREA IMPLEMENTĂRII**

**STRATEGIILOR DE DEZVOLTARE LOCALĂ**

**Secțiunea 1**

**Anunțarea apelului de depunere a cererilor de finanțare a proiectului în cadrul GAL-ului**

1. În termen de până la 45 zile lucrătoare de la data notificării Deciziei organului central de specialitate, GAL-ul lansează apelul de depunere a cererilor de finanțare a proiectelor (*în continuare-cerere*) și desfășoară procedura de recepționare, evaluare și selectare a cererilor de finanțare de la persoanele fizice sau juridice din teritoriul GAL-ului, conform regulamentelor privind organizarea și desfășurarea concursurilor de selectare a proiectelor și Ghidului GAL pentru implementarea strategiilor de dezvoltare locală, aprobat prin ordinul organului central de specialitate.
2. Depunerea cererilor are loc în cadrul apelurilor anunțate de către GAL, conform măsurilor descrise în SDL.
3. Apelul de depunere a cererilor include: măsurile din SDL, potențialii solicitanți, procedura de aplicare și documentele necesare, procedura de evaluare a cererilor de finanțare, inclusiv criteriile de evaluare, perioada și condițiile de contractare și finanțare, data limită de depunere (inclusiv ora), adresa unde se vor depune, după caz, adresa electronică și datele de contact pentru obţinerea de informaţii suplimentare.
4. Perioada apelului de depunere a cererilor nu poate fi mai mică de 20 de zile și mai mare de 30 de zile.
5. Apelul se efectuează cel puțin o dată pe an, în limita mijloacelor financiare aprobate anual per GAL. Lansarea apelului se coordonează cu Agenția.
6. Apelul de depunere a cererilor se comunică prin intermediul campaniilor de informare, se publică pe pagina web a GAL-ului și/sau pe pagina GAL-ului de pe rețelele de socializare, pe paginile web ale primăriilor și partenerilor locali, se plasează pe suport de hârtie pe panourile informative pe lângă organizațiile și instituțiile publice din teritoriul GAL-ului.

**Secțiunea 2**

**Domeniile de acțiune și condițiile de finanțare**

1. În conformitate cu măsurile prevăzute în SDL, se finanțează următoarele domenii de acțiuni:
2. diversificarea economiei rurale, înființarea și dezvoltarea întreprinderilor/afacerilor noi și locurilor de muncă;
3. achiziționarea echipamentelor și utilajelor;
4. renovarea/extinderea/modernizarea spațiilor și clădirilor de importanță economică, socială, istorică și culturală;
5. renovarea/extinderea/modernizarea și dezvoltarea infrastructurii economice în zonele rurale;
6. stabilirea/renovarea/extinderea/modernizarea serviciilor publice locale;
7. menținerea și dezvoltarea patrimoniului cultural local;
8. crearea și dezvoltarea artizanatului/meșteșugăritului popular;
9. dezvoltarea turismului rural;
10. protecția mediului înconjurător.
11. Proiectul investițional nu constituie obiect de finanțare nerambursabilă în cadrul altor programe finanțate din bugetul de stat sau din sursele partenerilor de dezvoltare
12. Subvențiile în avans se acordă de către Agenție beneficiarului, în baza unui contract de acordare a subvenției.
13. Sprijinul financiar se acordă sectoarelor public, antreprenorial și civic în următoarele proporții:
14. pentru sectorul public – până la 80% din valoarea costurilor eligibile;
15. pentru sectorul antreprenorial – până la 60% din valoarea costurilor eligibile;
16. pentru sectorul civic – până la 85% din valoarea costurilor eligibile.
17. Perioada de implementare a unui proiect investițional nu va depăși 12 luni din momentul semnării contractului de acordare a subvenției.
18. Mijloacele financiare acordate conform pct. 48 nu pot depăși următoarele cuantumuri:
19. Până la 200 000 lei pentru un proiect investițional individual;
20. Până la 300 000 lei pentru un proiect investițional efectuat prin asociere a doi și mai mulți solicitanți.
21. Pentru proiectele investiționale efectuate prin asociere, se prezintă contractul de societate civilă. Contractul va conține în mod obligatoriu prevederi ce țin de beneficiarul direct al subvenției.
22. Subvenția se acordă în avans pentru sectorul public sau post-investițional pentru sectorul antreprenorial și civic.

**Secțiunea 3**

**Depunerea cererii de finanțare a proiectului în cadrul GAL-ului**

1. Cererea și documentele aferente domeniilor de acțiune, pentru care se planifică a fi efectuată investiția, se depune electronic sau pe suport de hârtie la adresa GAL-ului de către solicitant.
2. Cererea se înregistrează de către reprezentantul GAL-ului în Registrul cererilor, ținut de GAL.
3. Pentru fiecare cerere depusă, reprezentantul GAL-ului transmite un mesaj privind confirmarea recepționării și înregistrării cererii, prin care se comunică numărul de înregistrare.
4. Cererea este însoțită de următoarele documente obligatorii, în funcție de domeniile de acțiune:
5. copia extrasului din Registrul persoanelor juridice, iar în cazul gospodăriilor ţărăneşti (de fermieri), copia certificatului de înregistrare, cu anexarea declaraţiei de constituire;
6. declarația pe proprie răspundere privind veridicitatea informațiilor și a documentelor prezentate, inclusiv angajamentul de a nu înstrăina/transmite în folosinţă sub nici o formă investiţia supusă subvenţionării, de utilizare a acesteia conform destinaţiei;
7. certificatul privind lipsa restanțelor la achitarea impozitelor și taxelor față de bugetul public național și local la momentul depunerii cererii;
8. copia deciziei consiliului local (pentru sectorul public) privind:
9. aprobarea proiectului investițional;
10. dovada capacității de cofinanțare în proporție de cel puțin 20% din valoarea proiectului investițional pentru sectorul public;
11. împuternicirea persoanei, pentru a depune cererea de proiect investițional, cu dreptul de a semna contractul de acordare a subvenției în avans și alte acte administrative;
12. cel puțin trei oferte pentru utilajul, echipamentul, serviciul, materialul de construcții ce urmează a fi achiziționate în cadrul proiectului investițional;
13. copia actelor ce atestă dreptul de proprietate/posesie a bunurilor imobile pentru care se efectuează investiţia;
14. în cazul bunurilor proprietate privată , acestea nu trebuie să fie grevate, cu excepția cazului în care datoria reprezintă un împrumut destinat exclusiv finanțării investiției;
15. copia contractului de societate civilă, pentru proiectele investiționale efectuate prin asociere;
16. documente relevante domeniului de acțiune pentru care se planifică a fi efectuată investiția.
17. La încheierea apelului de depunere a cererilor, GAL-ul în termen de 3 zile lucrătoare publică lista cererilor depuse pe pagina electronică a GAL-ului, pe rețelele de socializare și se afișează la oficiul GAL-ului.
18. GAL-ul verifică conformitatea cererilor, potrivit Fișei de conformitate.
19. Rezultatele obținute în urma verificării conformității se consemnează într-un proces-verbal cu indicarea calificativului ”*conform*” sau ”*neconform*”.
20. Pentru cererile neconforme, GAL-ul întocmește o notificare, care se aduce la cunoștința solicitantului prin adresa poștală sau electronică, pentru a se conforma.
21. Modelul cererii, a declarației pe propria răspundere, a Registrului de înregistrare a cererilor, a Fișei de conformitate, a notificării, se aprobă prin ordinul organului central de specialitate.
22. În cazul în care neconformitățile cererii nu au fost înlăturate, solicitantul poate depune o nouă cerere în cadrul următorului apel.

**Secțiunea 4**

**Examinarea și selectarea cererilor de către Comitetul de selectare a GAL-ului**

1. Examinarea și selectarea cererilor conforme în cadrul GAL-ului se efectuează de către Comitetul de selectare a GAL-ului (*în continuare – Comitet*), organ colegial, constituit conform art. 27 din Legea nr. 50/2021.
2. Comitetul selectează cererile, în baza criteriilor stabilite în Fișa de evaluare, conform modelului aprobat prin ordinul organului central de specialitate.
3. Criteriile generale se aplică de către toate GAL-urile la evaluarea cererilor. GAL-urile pot stabili criterii speciale în procesul de evaluare a cererilor, reieșind din specificul GAL-ului, în conformitate cu regulamentul privind organizarea și desfășurarea concursurilor de selectare a proiectelor.
4. Examinarea și selectarea cererilor se efectuează conform următoarelor criterii generale:
5. locuri de muncă noi create;
6. întreprinderi noi create - pentru proiecte de dezvoltare economică;
7. numărul beneficiarilor în urma implementării proiectului;
8. promovează soluții inovative;
9. creează oportunități pentru anumite grupuri sociale: tineri, femei, persoane social-vulnerabile, minorități etnice, persoane în etate;
10. promovează soluții pentru protecția mediului;
11. contribuie la atingerea indicatorilor setați pe măsura de referință din SDL și obiectivul specific pentru care contribuie măsura respectivă;
12. În cazul proiectelor cu același punctaj, prioritate au proiectele ce acumulează un punctaj mai mare la următoarele criterii:
13. locuri de muncă noi create;
14. întreprinderi noi create - pentru proiecte de dezvoltare economică;
15. număr mai mare a beneficiarilor în urma implementării proiectului.
16. Comitetul ia deciziile cu majoritate absolută de voturi.
17. Comitetul consemnează rezultatele evaluării proiectelor într-un proces-verbal, elaborat și semnat în termen de 3 zile lucrătoare de la data finalizării procesului de evaluare și selectare și le prezintă Adunării generale a GAL-ului pentru aprobare.
18. În procesul-verbal se consemnează date privind aprobarea proiectelor și se indică punctajul obținut în ordinea descrescătoare:
19. Denumirea solicitantului;
20. Localitatea;
21. Numărul de înregistrare a cererii;
22. Punctajul obținut;
23. Sectorul (*public/antreprenorial/civic*);
24. Destinația proiectului;
25. Costul total al proiectului investițional;
26. Valoarea mijloacelor financiare solicitate;
27. Valoarea mijloacelor financiare aprobate.
28. Procesul-verbal de selectare a proiectelor, aprobat de Adunarea generală a GAL-ului, însoțit de raportul privind organizarea și desfășurarea concursurilor de selectare a cererilor de finanțare în cadrul GAL-ului (*conform* *modelului aprobat prin ordinul organului central de specialitate*), în baza cererii de finanțare pentru proiectele locale (*conform modelului aprobat prin ordinul organului central de specialitate*), se depun la Agenție pentru examinare și aprobare finală.
29. Lista proiectelor selectate și lista proiectelor respinse se publică pe pagina web a GAL-ului și/sau pe pagina GAL-ului de pe rețelele de socializare, pe paginile web ale primăriilor și partenerilor locali.
30. Cererile recepționate în cadrul apelului și nefinanțate din lipsa mijloacelor financiare, pot participa la concursul organizat în următorul apel.
31. Investițiile efectuate de către solicitanții de subvenții până la aprobarea cererii de către Comitetul din cadrul GAL-ului, se consideră neeligibile.
32. Deciziile Comitetului pot fi contestate în condițiile stabilite de legislația în vigoare.
33. Cererile de contestare depuse împotriva deciziilor Comitetului suspendă procedura de aprobare finală a cererilor.

**Secțiunea 5**

**Examinarea și aprobarea finală a cererilor de către Agenție**

1. Examinarea și aprobarea finală a cererilor, prezentate conform pct. 71, se efectuează de către Agenție.
2. Agenția, în baza raportului privind organizarea și desfășurarea concursurilor de selectare a cererilor în cadrul GAL-ului, verifică respectarea de către GAL a procesului de organizare și desfășurare a concursurilor de selectare a cererilor și transparența în procesul de luare a deciziilor.
3. Aprobarea finală a cererii se efectuează de către Agenție, în baza Fișei de examinare și aprobare finală, conform modelului aprobat prin ordinul organului central de specialitate.
4. Pentru acordarea subvenției post-investiționale, solicitanții de subvenții prezintă în termen de până la 90 zile din momentul aprobării finale a proiectelor de către Agenție, documente confirmative ce dovedesc efectuarea investiției.
5. Solicitantul de subvenție din sectorul antreprenorial prezentă, după caz, direct sau prin intermediul GAL-ului, următoarele documente confirmative:
6. documente primare contabile (facturi/declarații vamale), iar după caz, copia de pe contractual de vânzare-cumpărare a utilajului, echipamentului și serviciilor;
7. ordin de plată, care confirmă achitarea integrală a bunului/serviciilor achiziționate;
8. actul de dare în exploatare și/sau punere în funcțiune a utilajului achiziționat;
9. solicitantul este deținător legal al bunurilor imobile (terenuri/spații) pentru care se realizează investiția. Pentru bunurile deținute în folosință/comodat, termenul va fi de cel puțin 3 ani, calculat începând cu anul efectuării investiției;
10. în cazul proprietăților private deținute, acestea trebuie să fie lipsite de orice obligații sau garanții financiare față de stat sau terți, cu excepția cazului în care datoria reprezintă un împrumut destinat exclusiv finanțării investiției;
11. dovada înregistrării specialităţilor tradiţionale.
12. Solicitantul de subvenție din sectorul civic prezentă, după caz, direct sau prin intermediul GAL-ului, următoarele documente confirmative:
13. copia deciziei Consiliului local, privind permiterea implementării proiectului investițional pe teritoriul localității;
14. documente primare contabile (facturi/declarații vamale), iar după caz, copia de pe contractual de vânzare-cumpărare a utilajului, echipamentului și serviciilor;
15. ordin de plată, care confirmă achitarea integrală a bunului/serviciilor achiziționate;
16. actul de dare în exploatare și/sau punere în funcțiune a utilajului/echipamentului achiziționat.
17. Investițiile efectuate până la aprobarea cererii de finanțare de către Comitetul din cadrul GAL-ului, se consideră neeligibile.
18. În cazul în care, în procesul de verificare a documentelor prevăzute la pct. 80, se constată neconformități, Agenția notifică solicitantul de subvenţii și stabilește un termen pentru înlăturarea neajunsurilor.
19. Agenția aprobă prin ordin subvenționarea proiectelor post-investiționale.
20. Pentru subvențiile în avans, Agenția acordă subvenții în temeiul contractului.
21. Agenția notifică solicitantul privind aprobarea sau respingerea cererii.
22. Beneficiarul de subvenție post-investițională sau subvenție în avans este obligat să nu înstrăineze sau să distrugă obiectul investiției pentru o perioadă de cel puțin 3 ani.
23. Decizia Agenției poate fi contestată în condițiile stabilite de Codul administrativ al Republicii Moldova.

**Secțiunea 6**

**Condițiile de finanțare în avans**

1. Pentru semnarea contractului de acordare a subvenției în avans, beneficiarii de subvenții prezentă documente confirmative privind capacitatea de cofinanțare, în termen de 10 zile din momentul recepționării notificării.
2. Drept documente confirmative care dovedesc capacitatea de cofinanțare este decizia consiliului local privind disponibilitatea mijloacelor financiare din bugetul local pentru implementarea proiectului investițional, împrumuturi sau cofinanțare privată.
3. Confirmarea capacității de cofinanțare servește drept temei pentru semnarea contractului de acordare a subvenției în avans.
4. Subvenția în avans pentru sectorul public se acordă în două tranșe și se efectuează în modul următor:
5. I tranșă, în mărime de 80% din valoarea subvenției aprobate de Agenție, este acordată beneficiarului în baza cererii de debursare, după semnarea contractului de acordare a subvenției în avans cu Agenția. Această plată se efectuează după prezentarea documentelor confirmative ce dovedesc deschiderea și transferarea mijloacelor financiare, contribuție proprie, în contul trezorerial, în proporție de cel puțin 20% din valoarea proiectului investițional.
6. a II-a tranșă, în mărime de 20% din valoarea subvenției aprobate de Agenție, este oferită beneficiarului în baza cererii de debursare. Temei pentru debursare constituie confirmarea cheltuielilor în valoare de 80% din valoarea proiectului investițional, însoțite de documente financiare: documente primare (copiile facturilor/declarațiilor vamale, invoice-urilor), ordine de plată, devizul de cheltuieli al lucrărilor efectuate, precum și actul de verificare în teren al Agenției, în care se confirmă cheltuielile suportate de către beneficiar și stadiul operațional al proiectului. În cazul în care, în urma achizițiilor, suma investițiilor este mai mică decât cea estimată la momentul încheierii contractului de acordare a subvenției în avans, tranșa finală constituie diferența dintre suma totală a subvenției și tranșa achitată anterior.
7. Beneficiarul de subvenții este obligat după finalizarea proiectului, în termen de 20 zile, să prezinte Agenției documentația financiară: documente primare contabile (copiile facturilor/declarațiilor vamale, invoice-urilor), ordinele de plată, devizul de cheltuieli al lucrărilor efectuate, copia procesului-verbal de recepţie la finalizarea lucrărilor, precum şi a procesului-verbal de recepţie finală, însoţite de acordul de mediu sau de avizul expertizei ecologice de stat, după caz, eliberat în modul stabilit, documentația de proiect și devizul de cheltuieli.
8. În cazul în care investiția a fost realizată parțial, Agenția examinează circumstanțele care au condus la această situație de fapt, stabilește în ce măsură a fost atins scopul urmărit de beneficiar și decide, în baza dreptului discreționar și a principiului proporționalității, asupra rezoluțiunii contractului de acordare a subvenției în avans.
9. Beneficiarii de subvenții își asumă angajamentul să nu înstrăineze sau distrugă obiectul investiției pentru o perioadă de cel puțin 3 ani.

**CAPITOLUL V**

**PROCEDURA DE VERIFICARE ȘI MONITORIZARE**

**Secțiunea 1**

**Monitorizarea activității Grupurilor de Acțiune Locală**

1. Monitorizarea implementării măsurilor de sprijin se efectuează de către Agenție.
2. Activitățile de monitorizare se efectuează conform manualelor de proceduri aprobate prin ordinul directorului Agenției.
3. GAL-urile prezintă semestrial, până la data de 10 a lunii următoare perioadei de raportare către Agenție, raport privind activitățile desfășurate conform planului operațional: activități ce țin de funcționarea GAL-ului și activități aferente implementării SDL.
4. În cazul depistării neconformităților în rapoartele prezentate de către GAL-uri, Agenția va notifica GAL-ul despre acestea și va solicita înlăturarea acestora într-un termen rezonabil. Neconformități se consideră:
5. nu a fost lansat apelul în conformitate cu termenul stabilit la pct. 39 din prezentul Regulament;
6. nu au fost aprobate regulamentele privind organizarea și desfășurarea concursurilor de selectare a proiectelor până la lansarea apelului;
7. procesul-verbal de selectare a proiectelor nu a fost aprobat de către Adunarea generală a GAL-ului.
8. Dacă GAL-ul nu înlătură neconformitățile în termenul stabilit, Agenția notifică organul central de specialitate privind examinarea posibilității de revocare a deciziei organului central de specialitate privind selectarea GAL-ului și aprobare SDL pentru finanțare.
9. Agenția prezintă semestrial și anual, până la data de 20 a lunii următoare perioadei de raportare către organul central de specialitate, raportul privind implementarea măsurilor de sprijin financiar în format tabelar și narativ.

**Secțiunea 2**

**Procedura de verificare pe teren și monitorizare a proiectelor investiționale**

1. Activitățile de monitorizare postachitare a subvențiilor sunt efectuate în corespundere cu procedurile și principiile aplicabile pentru toți beneficiarii de subvenții din Fondul național de dezvoltare a agriculturii și mediului rural, conform manualelor de proceduri aprobate prin ordinul directorului Agenției. Termenul de monitorizare postachitare a proiectelor finanțate, conform prevederilor prezentului Regulament, constituie 3 ani de la finalizarea implementării proiectului și punerea în funcțiune a acestuia.
2. Verificarea pe teren pentru proiectele post-investiționale are loc până la aprobarea cererii de finanțare.
3. Pentru proiectele subvenționate în avans, Agenția efectuează verificări pe teren pe parcursul perioadei de implementare a acestora, care presupune verificarea documentelor și monitorizarea progresului înregistrat la realizarea proiectului de către beneficiar.
4. În procesul de verificare pe teren a obiectului investițional, la necesitate, Agenția poate atrage în activitatea grupului de lucru reprezentanții GAL-ului și alți experți.
5. Verificările indicate la punctele 102 și 103 sunt efectuate conform procedurilor aprobate prin ordinul directorului Agenţiei.
6. Beneficiarii de subvenții sunt obligați să prezinte Agenției informațiile și documentele referitoare la obiectul investiției, pentru care a fost acordată subvenția, solicitate în cadrul verificărilor.
7. Temei pentru inițierea procesului de rambursare a subvenției acordate și rezilierea contractului de acordare a subvenției constituie:
8. retragerea sau anularea deciziei GAL-ului privind selectarea proiectului pentru finanțare;
9. utilizarea subvenției în alte scopuri decît cele pentru care a fost acordată;
10. modificarea proiectului/planului de afaceri fără notificarea și acordul prealabil al Agenției.
11. După finalizarea obiectului investițional, beneficiarul de subvenții este obligat să aplice și să întrețină materialele de vizibilitate aplicate pe obiect, conform modelelor și schițelor aprobate de Agenție.
12. Costul materialelor de vizibilitate fac parte din cheltuielile eligibile ale proiectului investițional, dacă acestea au fost planificate în proiectul sau planul de afaceri.

**CAPITOLUL VI**

**DISPOZIȚII FINALE ȘI TRANZITORII**

1. Prin derogare de la prevederile punctului 6 din prezentul Regulament, pentru anul 2022, apelul de depunere a cererilor pentru selectarea GAL-urilor și aprobare a strategiilor de dezvoltare locală pentru finanțare, se va desfășura în perioada lunilor martie – mai.